tartuNLP/wikipedia-smugri-20251201 huggingface dataset:
Kaltimonjärvi

Kaltimonjärvi on järvi Enon alueella Joensuun pohjoisosassa Pohjois-Karjalassa. Sen pinta-ala on kaksi neliökilometriä. Etäisyys Joensuun keskustasta on 31 kilometriä pohjoiskoilliseen.
Maantiede.
Kaltimonjärven pääaltaan pituus kaakosta luoteeseen on noin 3,6 kilometriä. Järven koillisosan muodostaa 1,5 kilometriä pitkä Enonlahti. Kaltimonjärven eteläpuolisko on huomattavasti pohjoispuoliskoa matalampi. Vähintään kymmenen metriä syvän alueen pinta-ala on noin 50 hehtaaria. Se ulottuu yhtenäisenä järven keskiosasta luoteisrannoille. Alueen keskellä on järven syvin kohta, 31 metriä. Noin yhdeksäsosa järvestä on vähintään 20 metriä syvä.
Kaltimonjärvessä sijaitsee viisi pientä saarta, niiden yhteispinta-ala on 70 aaria. Järven rannoilla on jonkin verran pientaloja ja peltomaata; enimmäkseen rannat ovat metsäisiä. Kaltimonjärvi laskee noin 250 metriä pitkää Myllypuroa lounaaseen Alasenlampeen (113,2 metriä mpy), josta virta vie etelään Pielisjokeen.
Kaltimonjärven vesitilavuus on 13 907 000 kuutiometriä.
Kaltimonjärvi (04.344.1.003) kuuluu Louhiojan valuma-alueeseen (04.344), joka on kolmannen jakovaiheen vesistö Vuoksen vesistössä (04). Toinen jakovaihe Pielisjoen yläosan alue (04.34) ja ensimmäinen Oriveden–Pyhäselän alue (04.3). Kaltimonjärvi on laajin Louhiojan valuma-alueen kuudesta vähintään hehtaarin laajuisesta vakavedestä. Seuraavaksi laajin, Alasenlampi, on noin 18 hehtaarin suuruinen.
Siilinjärvi (järvi)

Siilinjärvi on pieni humusjärvi Siilinjärven keskustaajamassa Pohjois-Savossa. Sen pinta-ala on 2,9 neliökilometriä. Etäisyys Kuopiosta on 17 kilometriä pohjoiseen.
Maantiede.
Siilinjärven pituus kaakosta luoteeseen on 4,7 kilometriä. Järven eteläosassa sijaitsee kolmen suojellun saaren kokonaisuus: Mikkelsaari, Peltosaari ja Sääkssaari muodostavat kaakkois–luoteissuuntaisen saarijonon, jonka pituus on noin kilometrin. Saarten luoteispuolella Siilinjärvi kapenee alle kilometrin levyiseksi. Järven kapea pohjoisosa on saareton. Lähes neljäsosa järvestä on vähintään 10 metriä syvä.
Siilinjärvi on kauttaaltaan kulttuurimaiseman reunustama. Pohjoisessa on kaupunkimaista asutusta, etelässä maatalousmaata. Siilinjärven luoteisrantaan laskee pohjoisesta Pieni-Sulkava (84,8 metriä mpy) runsaan kilometrin pituista Siilinjokea. Noin 800 metriä Siilinjärveltä luoteeseen sijaitsee Ahmonlampi (94,8 metriä mpy).
Siilinjärven tila luokiteltiin vuonna 2013 tyydyttäväksi. Järveä kuormittavat maatalous ja haja-asutuksen jätevedet. Siilinjärven vesitilavuus on 19 602 000 kuutiometriä.
Siilinjärvi (04.611.1.010) kuuluu Juurusveden lähialueeseen (04.611), joka on kolmannen jakovaiheen vesistö Vuoksen vesistössä (04). Toinen jakovaihe Juurusveden alue (04.61) ja ensimmäinen Nilsiän reitin valuma-alue (04.6). Siilinjärvi on kolmanneksi laajin Juurusveden lähialueen 126:sta vähintään hehtaarin laajuisesta vakavedestä. Laajimmat ovat Juurusvesi ja Iso-Jälä. Siilinjärveä seuraa Tihvonjärvi.
Siilinjärvi on seitsemänneksi laajin Siilinjärven 126:sta vakavedestä. Sitä laajempia ovat Kallavesi, Juurusvesi, Iso-Jälä, Kevätön, Sulkavanjärvi ja Pöljänjärvi. Siilinjärveä seuraa Räimäjärvi ja Pyöreinen.
Räimäjärvi

Räimäjärvi on suurelta osin kulttuurimaiseman reunustama järvi Siilinjärven eteläosassa Pohjois-Savossa. Sen pinta-ala on 1,3 neliökilometriä ja vesitilavuus 13,2 kuutiohehtometriä. Etäisyys Kuopion keskustasta on 15 kilometriä pohjoiseen.
Maantiede.
Räimäjärven pituus kaakosta luoteeseen on 3,8 kilometriä. Järven leveys lounaasta koilliseen on pääosin 200–300 metriä, mutta keskiosan Mustalahden länsirannalta on yli 1,1 kilometriä Jokilahden itärannalle. Vähintään 10 metriä syvä vyöhyke ulottuu yhtenäisenä kaakosta luoteeseen. Syvin kohta, 31 metriä, sijaitsee järven keskiosassa. Syvän vyöhykkeen luoteispuolella järvi madaltuu huomattavasti. Järven pohjoisin osa on matalaa ja rannat osin soistuneita. Noin kahdeksasosa Räimäjärvestä on vähintään 20 metriä syvä.
Räimäjärven ainoa saari on Paskoluoto järven kaakkoisosassa. Räimäjärveen virtaa useita laskuojia. Järven luusua sijaitsee kaakossa, josta Räimänkoski laskee Kallaveden Räimänlahteen. Kallaveden korkeustaso on puoli metriä Räimäjärveä alempi. Räimäjärven rannoilla on runsaasti peltomaata. Lounaisrannan Räimänmäen laki on noin 180 metriä merenpinnan yläpuolella eli noin 100 metriä järven pintaa korkeammalla.
Räimäjärvi on tyypiltään runsaskalkkinen. Sen ekologinen tila on tyydyttävä. Vesitilavuus on 13 233 000 kuutiometriä.
Räimäjärvi (04.289.1.001) kuuluu Räimäjärven valuma-alueeseen (04.289), joka on kolmannen jakovaiheen vesistö Vuoksen vesistössä (04). Toinen jakovaihe Kallaveden yläosan alue (04.28) ja ensimmäinen Haukiveden–Kallaveden alue (04.2). Räimäjärvi on laajin Räimäjärven valuma-alueen 13:sta vähintään hehtaarin laajuisesta vakavedestä. Seuraavaksi laajimmat ovat Iso-Petäinen ja Lyhyenjärvi.
Räimäjärvi on kahdeksanneksi laajin Siilinjärven 126:sta vakavedestä. Sitä laajempia ovat Kallavesi, Juurusvesi, Iso-Jälä, Kevätön, Sulkavanjärvi, Pöljänjärvi ja Siilinjärvi. Räimäjärvea seuraa Iso-Petäinen.
Frédérick Tristan

Frédérick Tristan, oik. Jean-Paul Baron, salanimiä Jean Makarié, Adrien Salvat ja Danielle Sarréra (11. kesäkuuta 1931 Sedan, Ranska – 2. maaliskuuta 2022 Dreux, Ranska) oli ranskalainen kirjailija.
Tristan toimi tekstiilitehtaan johtajana ja julkaisi eri salanimillä runoja, filosofisia artikkeleita ja romaaneja. Identiteetin etsiminen kuvastuukin esimerkiksi romaanista "Vapauden illuusio" (1983), josta hän sai 1983 Goncourt-palkinnon.
Mustafa

Mustafa on miehen etunimi. Se tulee arabian kielestä ja merkitsee ’valittua’. Islamilaisessa maailmassa Mustafa tunnetaan profeetta Muhammadin lisänimenä; kristityt ovat puolestaan käyttäneet sitä Paavalin nimityksenä.
Suomessa Mustafa on nykyään yksi yleisimmistä muslimimiesten nimistä. Digi- ja väestötietoviraston etunimitilastoon on elokuuhun 2023 mennessä kirjattu 1 449 tämännimistä miestä ja lisäksi noin 150 naista. Todennäköisesti naisille ei kuitenkaan ole annettu etunimeksi miehennimeä, vaan kyseessä on arabiankieliseen nimeen sisältyvä isännimi eli "nasab".
Nimipäivä.
Helsingin yliopiston almanakkatoimiston virallisessa kissojen nimipäiväkalenterissa Mustafan nimipäivä on 8. tammikuuta.
Etyleenisulfidi

Etyleenisulfidi (C2H4S) eli tiiraani on episulfideihin kuuluva heterosyklinen orgaaninen yhdiste. Yhdistettä voidaan käyttää orgaanisen kemian synteeseissä. 
Ominaisuudet, valmistus ja käyttö.
Huoneenlämpötilassa etyleenisulfidi on väritöntä tai kellertävää nestettä ja sillä on epämiellyttävä haju. Yhdiste liukenee vähäisissä määrin veteen ja hyvin useisiin orgaanisiin liuottimiin. Aine on reaktiivista ja polymeroitumisen estämiseksi sen joukkoon listätään tioleja stabilisaattoreiksi. Etyleenisulfidi reagoi useiden nukleofiilien kanssa, jolloin sen rengasrakenne avautuu. Etyleenisulfidi on myrkyllistä.
Tavanomaisin tapa valmistaa etyleenisulfidia on etyleenioksidin reaktio kaliumtiosyanaatin tai tiourean kanssa. Etyleenioksidin sijaan voidaan käyttää myös etyleenikarbonaattia.
Etyleenisulfidia käytetään esimerkiksi 2-merkaptoetyyliamiinien, kumikemikaalien ja maatalouskemikaalien valmistamiseen.
Zölfät Xäkim

Zölfät Zöfär ulı Xäkimxanov (, ; s. 11. elokuuta 1960, Tataarien ASNT) on tataarilainen muusikko, säveltäjä, kirjailija, näytelmäkirjailija ja runoilija. Xäkim on Tatarstanin johtajan Rustam Minnihanovin palkitsema taiteilija. Hän on PEN International -kirjailijajärjestön jäsen. Xäkim aloitti taiteellisen tuotantonsa 1980-luvulla. Hän toimi alun perin lukkoseppänä, mekaanikkona ja insinöörinä.
Galiaskar Kamalin akateeminen tataariteatteri on esittänyt lukuisia Xäkimin näytelmiä. Xäkimin vuonna 2004 ensi-iltansa saanut näytelmä "Mykkä taivas" (Телсез күке) keskittyy sota-aikaan Suomen ja Neuvostoliiton välillä. Päähahmoina ovat Tatarstanin tataari "Zarif" ja suomentataari "Ziyaetdin". 
Tataarikirjailijana Xäkim kokee oman äidinkielensä säilymisen olevan hänelle tärkeimpiä asioita. Eniten häneen vaikuttaneita kirjailijoita ovat Ayaz Ğiläcev, Robert Äxmätcanov ja Ğazinur Morat. Xäkim on saanut Ğabdulla Tuqay -palkinnon vuonna 2009.
Kiss Me More

Kiss Me More on yhdysvaltalaislaulaja Doja Catin kappale tämän vuonna 2021 julkaistulta kolmannelta albumilta "Planet Her". Se julkaistiin albumin ensimmäisenä singlenä 9. huhtikuuta 2021. Kappaleella vierailee yhdysvaltalainen R&amp;B-laulaja SZA.
Kappaleen ovat säveltäneet ja sanoittaneet Rogét Chahayed, Amala Dlamini, Lukasz Gottwald, Stephen Kipner, Carter Lang, Gerard A. Powell II, Solana Rowe, Terry Shaddick ja David Sprecher. Sen tuottivat Chahayed, Tizhimself ja Yeti Beats. Kappaleen kertoosäkeessä samplataan Olivia Newton-Johnin kappaletta ”Physical”. Musiikkityyliltään ”Kiss Me More” on pop-räppiä, jossa on diskomaisia piirteitä.
Kappaleen musiikkivideo julkaistiin yhtä aikaa singlen kanssa. Videon ohjasi Warren Fu.
Rakkaus (Waltteri Torikan albumi)

Sydän on oopperalaulaja Waltteri Torikan 16. lokakuuta 2015 julkaistu studioalbumi.
Sininen uni – Rautavaaran lauluja

Sininen uni – Rautavaaran lauluja on oopperalaulaja Waltteri Torikka Trion 28. huhtikuuta 2017 julkaistu studioalbumi.
Villem Lüüs

Villem Lüüs (29. maaliskuuta 1971 Tallinna – 12. marraskuuta 2020) oli virolainen tammen pelaaja, FMJD-mestari kansainvälisessä tammessa ja kansainvälisen luokan tuomari.
Lüüs valmistui Tallinnan 1. lukiosta vuonna 1989. Hän opiskeli fysiikkaa Tarton yliopistossa, mutta ei valmistunut.
Vuonna 2000 Lüüsistä tuli Viron mestari kansainvälisessä tammessa. Vuonna 2000 hän saavutti Viron joukkueessa kuudennen sijan tammiolympialaisissa yhdessä Urmo Ilveksen ja Kaido Leesmannin kanssa.
Lüüsistä tuli Viron mestari myös brasilialaisessa ja englantilaisessa tammessa.
Vuonna 2010 hänet nimitettiin FMJD-tuomariksi ja vuonna 2018 kansainvälisen luokan tuomariksi.
Lüüs oli yksi Viron urheilun vuosikirjan (Eesti spordi aastaraamat) kirjoittajista, hän toimitti Viron urheilulehden (Eesti Spordileht) tammiosiota ja julkaisi artikkeleita latvialaisissa, venäläisissä, hollantilaisissa ja ukrainalaisissa tammiaiheisissa aikakauslehdissä. Hän kokosi pelikokoelmia. Hän oli Viron urheiluhistoriallisen seuran (Eesti Spordiajaloo Selts) jäsen.
Lüüs toimi valmentajana ja ohjaajana Tallinnan shakkikoulussa (Tallinna Malekool) ja Paul Keresin shakkikeskuksessa (Paul Kerese Malekeskus) vuosina 1998–2003 sekä Piritan urheilukeskuksessa (Pirita Spordikeskus) vuosina 2003–2011.
Villem Lüüs oli myös wikipedisti.
Yksityiselämä.
Hänen äitinsä on sisustusarkkitehti Karin Lüüs, hänen isoäitinsä oli graafikko Ella Lüüs, hänen isoisänsä oli lakimies ja Viron SNT:n sosiaaliministeri Lembit Lüüs.
Sydämeni joulu

Sydämeni joulu on oopperalaulaja Waltteri Torikan 23. marraskuuta 2018 julkaistu joulualbumi.
Toivo (Waltteri Torikan albumi)

Toivo on oopperalaulaja Waltteri Torikan 6. marraskuuta 2020 julkaistu studioalbumi.
Jooseppi Juntunen

Jooseppi Juntunen (14. toukokuuta 1917 Suomussalmi – 31. heinäkuuta 1975 Oulu) oli suomalainen virkamies ja yritysjohtaja, joka sai teollisuusneuvoksen arvonimen.
Jooseppi Juntusen vanhemmat olivat maanviljelijä Anteri Juntunen ja Selma Kustaava Juntunen ja puolisot Eila Jarva ja Aune Mirjam Taivalkoski. Juntunen valmistui talvisotaan osallistuttuaan rakennusmestariksi Oulun teknillisestä koulusta loppuvuonna 1940. Jatkosodan jälkeen hän toimi Oulun läänin Talousseuran asutustoimikunnan palveluksessa. Hän oli Kuusamossa ja Taivalkoskella jälleenrakennuksen piiri- ja vastaava rakennusmestari, samoin kuin Oulussa vanhempi toimistorakennusmestari. Vuoden 1950 lopulla hänestä tuli Oulun kaupungin apulaisrakennustarkastaja ja 1959 Pohjois-Suomen Rakennus -yhtiön toimitusjohtaja sekä yhtiön hallituksen puheenjohtaja. Yhtiö oli Pohjois-Suomessa alansa suurimpia yrityksiä, joka rakensi varsinkin asuntoja, mutta myös liike-, teollisuus- ja julkisia rakennuksia, kehittäen yhtenä edelläkävijöistä muun muassa suurmuottien käyttöä. Juntunen toimi myös alkuvaiheessa yhtiön sisaryritykseksi 1974 perustetun Pohjolan Rakentajat -yhtiön toimitusjohtajana. Hän osallistui sekä rakennusalan järjestötyöhön että oli mukana keskustapuolueen toiminnassa Oulussa. Teollisuusneuvoksen arvonimen Juntunen sai vuonna 1968.
Antti Jalava

Antti Jalava on seuraavien henkilöiden nimi:
Valtola (täsmennyssivu)

Valtola tarkoittaa seuraavia:
Pekka Vapaavuori

Pekka Vapaavuori on seuraavien henkilöiden nimi:
Kjersti Toppe

Kjersti Toppe (s. 20. lokakuuta 1967 Bergen) on norjalainen keskustapuolueen poliitikko ja suurkäräjäedustaja vuodesta 2009. Hän toimi Norjan lapsi- ja perheministerinä Støren hallituksessa lokakuusta 2021 helmikuuhun 2025.
Elämä ja ura.
Toppe on syntynyt Bergenissä vuonna 1967. Hän valmistui lääkäriksi Bergenin yliopistosta vuonna 1992. Hän toimi kunnanlääkärinä Bremangerissa 1996–97 ja Bergenissä 1999–2002.
Vuosina 2003–09 Toppe oli mukana Bergenin kaupunginhallituksessa. Vuodesta 2009 hän on ollut keskustapuolueen edustajana suurkäräjillä, jossä hän toimi pitkään terveys- ja peruspalveluvaliokunnan varapuheenjohtajana.
Vuonna 2021 hänet valittiin lapsi- ja perheministeriksi Støren hallitukseen.
Jättikatka

Jättikatka ("Gammaracanthus lacustris") on harvinainen Pohjolan sisävesien äyriäislaji. Katkaksi se on suurikokoinen, ja voi kasvaa 25–45 millimetrin pituiseksi. Väritykseltään se on läpikuultavan vaalea ja sillä on selkäjaokkeissa selvät harjanteet. Eturaajat ovat lapiomaiset ja niissä on suuret koukkukynnet.
Levinneisyys.
Jättikatka esiintyy vain joissakin Pohjois-Euroopan syvissä ja puhtaissa järvissä Norjassa, Ruotsissa, Suomessa ja Venäjän Karjalassa. Suomesta jättikatkaa on löydetty vain 23 järvestä Satakunnasta Kainuuseen ulottuvan vyöhykkeen eteläpuolella. Suomessa laji luokiteltiin aiemmin silmälläpidettäväksi, mutta vuonna 2019 elinvoimaiseksi.
Elinympäristö.
Jättikatka on sopeutunut kylmiin, alle kahdeksanasteisiin vesiin eikä todennäköisesti selviytyisi ilmastonmuutoksen lämmittämissä vesissä. Tutkimuksissa jättikatkan on todettu elävän käytännössä vain yli 40 metrin syvyydessä eikä se vaella pimeäänkään aikaan ruokailemaan ylempiin vesikerroksiin, kuten monet muut äyriäislajit tekevät.
Ravinto.
Jättikatka on peto, joka saalistaa ravinnokseen muita äyriäislajeja. Ravintoverkossa se itse on myös syvänteiden kalojen ravintokohde.
Lucen piirikunta

Lucen piirikunta () on Yhdysvaltojen Michiganin osavaltiossa sijaitseva piirikunta. Sen väkiluku oli 5 339 vuonna 2020. Piirikunnan hallintokeskus on Newberry. Piirikunta on perustettu vuonna 1887.
Kaksoiskympin päivä

Kaksoiskympin päivä (), virallisesti Kiinan tasavallan kansallispäivä (), on vuosittainen juhla, joka on Kiinan tasavallan (Taiwan) kansallispäivä. Nimitys johtuu siitä, että kaksoiskympin päivää juhlitaan 10. lokakuuta. Manner-Kiinassa päivää juhlitaan vain Xinhai-vallankumouksen muistopäivänä.
Juhlapäivän symbolina toimii kaksi plus-merkin näköistä merkkiä. Tämä johtuu siitä, että lukusana 10 kirjoitetaan kiinaksi samankaltaisella merkillä ().
Historia ja tausta.
Xinhai-vallankumous alkoi 10. lokakuuta Wuchangin kansannoususta. Tämä johti lopulta keisarivallan päättymiseen. Kiinan tasavalta katsoo kansannousun olevan tasavallan syntymäpäivä Kiinassa, minkä vuoksi kyseinen päivä on Taiwanissa nykyisin maan kansallispäivä.
Kun tasavaltaa johtanut Kuomintang (KMT) pakeni Taiwanille, alettiin kaksoiskympin päivää viettämään siellä. Brittiläisessä Hongkongissa kaksoiskympin päivää vietettiin joissain määrin, mutta tämä loppui kaupungin siirryttyä Kiinalle. Hongkongin kansallisen turvallisuuden lain tultua voimaan juhlapäivän viettäminen saatetaan tulkita valtionvastaiseksi toiminnaksi.
Juhliminen Nyky-Taiwanissa.
Taiwanin viranomaiset ovat toteuttaneet kaksoiskympin päivänä erilaisia kulttuuritapahtumia. Itse juhlapäivänä järjestetään erilaisia urheilu- ja musiikkinäytöksiä. Lisäksi mukana on armeijan kaluston esittely, sotilasparaati sekä presidentin puhe.
Viime vuosina Taiwanissa on keskusteltu siitä, onko kaksoiskympin päivä sovelias päivä viettää Taiwanin kansallispäivää, koska sen katsotaan olevan yksinomaan maan kiinalaisten kansallispäivä ja vahvasti sidoksissa Kuomintang-puolueeseen, jonka on katsottu pakottaneen kansallispäivä yhteisen kansallisen identiteetin luomiseksi. Demokraattisen edistyspuolueen noustua valtaan vuonna 2016, Taiwan pyrkinyt tuomaan esille myös maan alkuperäiskansojen kulttuuria, historiaa ja kieliä. Vuonna 2021 KMT ilmaisi tyytymättömyytensä juhlapäivän vuosittaiseen logoon, jossa ei käytetty maan virallista nimeä ”Kiinan tasavalta”, vaan epävirallista, mutta yleisesti käytettyä nimeä ”Taiwan”.
Vuonna 2023 maan entinen kuomintangia edustava presidentti Ma Ying-jeou ilmoitti boikotoivansa kansallispäivän juhlallisuuksia, koska niissä käytettiin nimeä "Taiwan".
Ágios Athanásios (saari)

Ágios Athanásios () on pieni Kreikan saari, joka sijaitsee Korintinlahteen kuuluvassa Itéanlahdessa Itéan kaupungin edustalla. Saaren pinta-ala on noin 0,011 neliökilometriä ja se on asumaton (vuonna 2011). Hallinnollisesti Ágios Athanásios kuuluu Delfoín kuntaan, Fokiin alueyksikköön ja Keski-Kreikan alueeseen.
Ágios Athanásios on nimetty Pyhän Athanasioksen mukaan. Saari oli myynnissä vuonna 2021. Sen länsipuolella sijaitsee pienempi Ágios Konstantínoksen saari.
Ágios Geórgios (Korintinlahti)

Ágios Geórgios () on pieni Kreikan saari, joka sijaitsee Korintinlahteen kuuluvassa Itéanlahdessa Galaxídin kaupungin edustalla. Saaren pinta-ala on noin 0,096 neliökilometriä ja se on asumaton (vuonna 2011). Hallinnollisesti Ágios Geórgios kuuluu Delfoín kuntaan, Fokiin alueyksikköön ja Keski-Kreikan alueeseen.
Ágios Geórgios kuuluu mantereen puolen Galaxídin kaupunkiyhdyskuntaan. Saari on nimetty Pyhän Georgioksen tai tarkemmin saarella olevan tälle omistetun kirkon mukaan. Saarella on myös Pyhälle Andreakselle omistettu kirkko. Ágios Geórgioksen eteläpuolella sijaitsee pienempi Apsifián saari.
Ágios Konstantínos (saari)

Ágios Konstantínos () on pieni Kreikan saari, joka sijaitsee Korintinlahteen kuuluvassa Itéanlahdessa Itéan kaupungin edustalla. Saaren pinta-ala on noin 0,0054 neliökilometriä ja se on asumaton (vuonna 2011). Hallinnollisesti Ágios Konstantínos kuuluu Delfoín kuntaan, Fokiin alueyksikköön ja Keski-Kreikan alueeseen.
Ágios Konstantínos on nimetty Pyhän Konstantinoksen tai tarkemmin saarella olevan tälle omistetun kirkon mukaan. Saaren itäpuolella sijaitsee suurempi Ágios Athanásioksen saari.
Apsifiá

Apsifiá () on pieni Kreikan saari, joka sijaitsee Korintinlahteen kuuluvassa Itéanlahdessa Galaxídin kaupungin edustalla. Saaren pinta-ala on noin 0,013 neliökilometriä ja se on asumaton (vuonna 2011). Hallinnollisesti Apsifiá kuuluu Delfoín kuntaan, Fokiin alueyksikköön ja Keski-Kreikan alueeseen.
Apsifiá kuuluu mantereen puolen Galaxídin kaupunkiyhdyskuntaan. Saaren suurin pituus on noin 180 metriä ja leveys noin 80 metriä. Saaren pohjoispuolella sijaitsee suurempi Ágios Geórgioksen saari. Apsifiálla on majakka, joka on rakennettu vuonna 1887, sekä majakanvartijan talo.
Saarella on suoritettu arkeologisia kaivauksia, joiden mukaan se on ollut käytössä jo esihistoriallisella ajalla noin 3200–1900 eaa. Antiikin aikana, tarkemmin myöhäisellä roomalaisella kaudella, saarella on ollut Apollonille omistettu pyhäkkö. Keskiajalla saarta käytettiin turvapaikkana slaavien kansainvaellusten vuoksi.
Daskalió (Korintinlahti)

Daskalió (, myös "Daskaleió", Δασκαλειό) on pieni Kreikan saari, joka kuuluu Alkyonidiensaariin ja sijaitsee Korintinlahden itäosassa. Saaren pinta-ala on noin 0,22 neliökilometriä ja se on asumaton (vuonna 2011). Hallinnollisesti Daskalió kuuluu Loutráki-Perachóra-Ágioi Theódoroin kuntaan, Korinthian alueyksikköön ja Peloponnesoksen alueeseen.
Daskalió on Alkyonidiensaarista toiseksi suurin. Sen kaakkoispuolella sijaitsee saariryhmän suurin saari Zoodóchos Pigí ja eteläpuolella muut saaret Glaronísi ja Prasonísi.
Domvraínanlahti

Domvraínanlahti () on lahti Korintinlahden pohjoisrannan itäosassa Kreikassa. Se on saanut nimensä hieman sisämaassa lahden rannasta sijaitsevasta Domvraínan kylästä.
Domvraínanlahden rannat kuuluvat Thívan kuntaan Boiotian alueyksikössä. Lahden suulla sijaitsee kolme saarta, jotka ovat lännestä itään Foniás, Gkrompoloúra ja Makrónisos eli Díporta. Sisempänä lahdessa sijaitsee neljäs saari, Kouvéli eli Koúvelos.
Foniás (Korintinlahti)

Foniás () on pieni Kreikan saari, joka sijaitsee Domvraínanlahden suulla Korintinlahden itäisissä pohjoisosissa. Saaren pinta-ala on noin 0,569 neliökilometriä ja se on asumaton (vuonna 2011). Hallinnollisesti Foniás kuuluu Thívan kuntaan, Boiotian alueyksikköön ja Keski-Kreikan alueeseen.
Saaren suurin korkeus on 103 metriä merenpinnasta laskettuna. Foniáksen itäpuolella sijaitsevat saaret Gkrompoloúra ja Makrónisos eli Díporta.
Gkrompoloúra

Gkrompoloúra () on pieni Kreikan saari, joka sijaitsee Domvraínanlahden suulla Korintinlahden itäisissä pohjoisosissa. Saaren pinta-ala on noin 0,317 neliökilometriä ja se on asumaton (vuonna 2011). Hallinnollisesti Gkrompoloúra kuuluu Thívan kuntaan, Boiotian alueyksikköön ja Keski-Kreikan alueeseen.
Saaren suurin korkeus on 109 metriä merenpinnasta laskettuna. Gkrompoloúran länsipuolella sijaitsee Foniáksen saari ja itäpuolella Makrónisos eli Díporta.
Glaronísi (Korintinlahti)

Glaronísi () on pieni Kreikan saari, joka kuuluu Alkyonidiensaariin ja sijaitsee Korintinlahden itäosassa. Saaren pinta-ala on noin 0,1 neliökilometriä ja se on asumaton (vuonna 2011). Hallinnollisesti Glaronísi kuuluu Loutráki-Perachóra-Ágioi Theódoroin kuntaan, Korinthian alueyksikköön ja Peloponnesoksen alueeseen.
Glaronísi on Alkyonidiensaarten neljästä saaresta kolmanneksi suurin. Sen itäpuolella sijaitsee saariryhmän suurin saari Zoodóchos Pigí, pohjoispuolella Daskalió ja länsipuolella Prasonísi.
Kouvéli

Kouvéli (, ) eli Koúvelos (Κούβελος) on pieni Kreikan saari, joka sijaitsee Domvraínanlahdessa Korintinlahden itäisissä pohjoisosissa. Saaren pinta-ala on noin 0,14 neliökilometriä ja se on asumaton (vuonna 2011). Hallinnollisesti Kouvéli kuuluu Thívan kuntaan, Boiotian alueyksikköön ja Keski-Kreikan alueeseen.
Saaren suurin korkeus on 72 metriä merenpinnasta laskettuna.
Makrónisos (Korintinlahti)

Makrónisos () eli Díporta (Δίπορτα) on pieni Kreikan saari, joka sijaitsee Domvraínanlahden suulla Korintinlahden itäisissä pohjoisosissa. Saaren pinta-ala on noin 0,892 neliökilometriä ja se on asumaton (vuonna 2011). Hallinnollisesti Makrónisos kuuluu Thívan kuntaan, Boiotian alueyksikköön ja Keski-Kreikan alueeseen.
Saaren suurin korkeus on 77 metriä merenpinnasta laskettuna. Makrónisoksen länsipuolella sijaitsevat saaret Gkrompoloúra ja Foniás.
Prasonísi (Korintinlahti)

Prasonísi () on pieni Kreikan saari, joka kuuluu Alkyonidiensaariin ja sijaitsee Korintinlahden itäosassa. Saaren pinta-ala on noin 0,014 neliökilometriä ja se on asumaton (vuonna 2011). Hallinnollisesti Prasonísi kuuluu Loutráki-Perachóra-Ágioi Theódoroin kuntaan, Korinthian alueyksikköön ja Peloponnesoksen alueeseen.
Prasonísi on Alkyonidiensaarista pienin. Sen itäpuolella sijaitsevat Glaronísi sekä saariryhmän suurin saari Zoodóchos Pigí, ja pohjoispuolella Daskalió.
Aisy-sous-Thil

Aisy-sous-Thil on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee noin 65 kilometriä Dijonin kaupungista länteen.
Kunnan nähtävyyksiä on 1400-luvulla rakennettu linna "Château d'Aisy-sous-Thil", joka uudistettiin tyyliltään uusklassiseksi 1800-luvulla. Kunnan goottilainen Saint-Germainin kirkko on peräisin 1200-luvulta, ja sitä on myös uudistettu 1800- ja 1900-luvuilla.
Kunta on osa Morvanin luonnonpuistoa ("Parc naturel régional du Morvan").
Zoodóchos Pigí (saari)

Zoodóchos Pigí () on pieni Kreikan saari, joka kuuluu Alkyonidiensaariin ja sijaitsee Korintinlahden itäosassa. Saaren pinta-ala on noin 0,71 neliökilometriä ja se on asumaton (vuonna 2011). Hallinnollisesti Zoodóchos Pigí kuuluu Loutráki-Perachóra-Ágioi Theódoroin kuntaan, Korinthian alueyksikköön ja Peloponnesoksen alueeseen.
Zoodóchos Pigí on Alkyonidiensaarista suurin. Saaren nimi on peräisin siellä olevasta Elävöittävän lähteen luostarista ("Moní Zoodóchou Pigís"). Luostari on ollut asumaton Korintinlahden vuoden 1981 maanjäristyksistä lähtien, mutta sitä on kunnostettu tämän jälkeenkin.
Zoodóchos Pigín luoteispuolella sijaitsee Daskalión saari ja itäpuolella Glaronísin ja Prasonísin saaret.
Zoodóchos Pigí

Zoodóchos Pigí (, ”Elävöittävä lähde”) voi viitata seuraaviin paikkoihin Kreikassa:
Helmi Kekkonen

Helmi Kekkonen (s. 12. marraskuuta 1982) on suomalainen kirjailija, toimittaja ja luovan kirjoittamisen opettaja.
Kekkonen on koulutukseltaan filosofian maisteri. Hän opiskeli pääaineena yleistä kirjallisuustiedettä ja sivuaineena luovaa kirjoittamista Turun yliopistossa. Kekkosen kolmas romaani "Vieraat" (2016) oli Runeberg-palkintoehdokkaana vuonna 2017. Hänen viides romaaninsa "Liv!" oli kaunokirjallisuuden Finlandia-palkintoehdokkaana vuonna 2024. 
Teoksissaan Kekkonen on tutkinut muun muassa perhesuhteita, vanhemmuutta ja äitiyttä. Vuoden 2025 uuden vuoden esseessään Kekkonen kirjoitti kirjailijoiden köyhyydestä. Hän pohti oman taloudellisen tilanteensa kautta laajemmin kirjailijoiden ongelmallista tulonsaantia. Esimerkiksi kustantamoissa moni työntekijä ansaitsee tuhansien eurojen palkkaa työstä, jota ei olisi edes olemassa ilman kirjailijaa, joka kuitenkin alkutuotteen tekijänä on suurin häviäjä kirjan myyntiketjussa. Keväällä 2025 Kekkonen kirjoitti Suzanne Innes-Stubbille avoimen kirjeen tämän kerrottua Eeva-lehden haastattelussa, että kannattaa yhdenvertaisuutta ja tasa-arvoa, muttei pidä itseään feministinä. Kekkonen kysyi kirjeessään, miksei joku halua olla feministi.
Terminologinen epätäsmällisyys

Terminologinen epätäsmällisyys () on ilmaus, jota brittiläinen poliitikko Winston Churchill käytti vuonna 1906. Sitä käytetään kiertoilmauksena tai perifraasina, mutta se voidaan ymmärtää myös valheeksi tai tosiasiallisesti epätarkaksi lausunnoksi.
Churchill käytti ilmaisua ensimmäisen kerran vuoden 1906 vaalien jälkeen. Puhuessaan parlamentin alahuoneessa 22. helmikuuta 1906 siirtomaaministeriön alivaltiosihteerinä hänellä oli tilaisuus toistaa se, mitä hän oli sanonut kampanjan aikana. Kun Churchilliltä kysyttiin, hyväksyykö hallitus kiinalaisten työläisten orjuuden Transvaalissa, hän vastasi:
Sitä on käytetty kiertoilmauksena valehtelusta alahuoneessa, koska toisen jäsenen syyttämistä valehtelusta pidettäisiin epäparlamentaarisena kielenä. Samanlaisia käytäntöjä sovelletaan esimerkiksi Itävallan kansallisneuvostossa ja Saksan liittopäivillä, missä toisen jäsenen syyttäminen valehtelusta voi johtaa järjestyshuomautukseen. 
Termiä käytti vuonna 2018 konservatiivipuolueen kansanedustaja Jacob Rees-Mogg vastatessaan opposition johtajan Jeremy Corbynin syytökseen siitä, että Rees-Moggin yhtiö olisi siirtänyt hedgerahaston euroalueelle, vaikka hän kannatti brexitiä. Rees-Moggin mukaan Corbynin syytös sisälsi terminologista epätäsmällisyyttä.
Kamala (nimi)

Kamala on intialainen naisen etunimi. Se on Kamal-miehennimen sisarnimi. Kummankin nimen pohjana on sanskritin sana "kamala", jonka merkitys on ’kalpean punainen’. Intiassa kasvavasta "Mallotus philippinensis" -pensaasta saadaan kamala-nimistä rohdosta, jota on käytetty muun muassa silkin värjäämiseen.
Nimi Suomessa.
Suomessa Kamala on erittäin harvinainen nimi. Digi- ja väestötietoviraston etunimitilastoon on vuoteen 2021 mennessä kirjattu noin 10–20 tämännimistä naista. Vuoteen 2018 asti voimassa ollut nimilaki ei hyväksynyt ilman erityistä syytä sellaista nimeä ”joka on sopimaton tai jonka käyttö muutoin voi aiheuttaa ilmeistä haittaa” (vrt. suomen sana "kamala" ’hirveä, hirvittävä, hirmuinen, kauhea, kammottava, kaamea, karmea’).
Kamala

Kamala tai KAMALA voi tarkoittaa ainakin seuraavia:
Dániel Pauman

Dániel Pauman (s. 13. elokuuta 1986 Vác) on unkarilainen ratameloja. Hän saavutti Lontoossa 2012 olympiahopeaa Unkarin 1 000 metrin kajakkinelosen joukkueessa ajalla 2:55.699. Joukkueeseen kuuluivat Paumanin lisäksi Zoltán Kammerer, Dávid Tóth ja Tamás Kulifai. Pauman on voittanut samassa kajakkiluokassa MM-hopeaa Milanossa 2015 ja Račicessa 2017 sekä MM-pronssia Moskovassa 2014. EM-kilpailuissa hän on voittanut samassa kajakkiluokassa pronssia Montemor-o-Velhossa 2013. Pauman kuului Unkarin kultaa voittaneeseen nelikkoon Bakun Euroopan kisoissa 2015.
Kansallisen kunnian ritarikunta

Kansallisen kunnian ritarikunta () on Kiinan tasavallan (Taiwan) korkein mahdollinen sotilasansiomitali, joka myönnetään upseeristolle. Ritarikunta on perustettu vuonna 1937.
Masonin piirikunta (Michigan)

Masonin piirikunta () on Yhdysvaltojen Michiganin osavaltiossa sijaitseva piirikunta. Sen väkiluku oli 29 052 vuonna 2020. Piirikunnan hallintokeskus on Ludingtonin kaupunki. Piirikunta on perustettu vuonna 1840.
Alexis Weissenberg

Alexis Sigismund Weissenberg (26. heinäkuuta 1929 Sofia – 8. tammikuuta 2012) oli bulgarialaissyntyinen, ranskalaistunut pianisti.
Weissenberg sai varhaisimman pianonsoiton opetuksensa äidiltään. Hän sai opetusta myös Pantšo Vladigerovilta. Ensimmäisen julkisen resitaalinsa hän piti 8-vuotiaana. Toisen maailmansodan aikana Weissenberg yritti paeta äitinsä kanssa Bulgariasta Turkkiin, mutta molemmat joutuivat vuonna 1944 kolmeksi kuukaudeksi natsien keskitysleirille. Yksittäinen vartija kuitenkin päästi heidät Istanbuliin suunnanneeseen junaan. Sieltä äiti ja poika matkustivat Mandaatti-Palestiinaan, jossa Weissenberg opiskeli Jerusalemin musiikkiakatemiassa ja esiintyi Leonard Bernsteinin johtaman Israelin filharmonisen orkesterin kanssa. 
Vuonna 1946 Weissenberg muutti Yhdysvaltoihin, jossa hän pääsi Juilliard School of Musiciin Olga Samaroffin oppilaana. Yhdysvalloissa ollessaan hän sai oppitunteja myös Artur Schnabelilta ja Wanda Landowskalta. Weissenberg voitti Leventritt-kilpailun ja teki vuonna 1947 New Yorkin -debyyttinsä George Szellin johtaman Philadelphian orkesterin kanssa. Tuolloin esitetty teos oli Sergei Rahmaninovin kolmas pianokonsertto. Hän myös levytti teoksen kolmeen otteeseen – Georges Prêtren, Seiji Ozawan ja Bernsteinin johdolla. 
Weissenbergille kertyi mainetta Yhdysvalloissa ja Euroopassa, kunnes hän vuonna 1957 – muutettuaan Pariisiin edeltäneen vuoden aikana – aloitti tauon, jonka aikana kehitti uudelleen tekniikkaansa ja opetustaan. Hän sai Ranskan kansalaisuuden. Vuonna 1966 Weissenberg palasi esiintymislavoille pitämällä resitaalin Pariisissa. Pian tämän jälkeen hän tulkitsi Pjotr Tšaikovskin ensimmäisen pianokonserton Berliinissä Herbert von Karajanin johdolla. Yhdessä Weissenberg ja Karajan tekivät monia merkittäviä levytyksiä, esimerkiksi Ludwig van Beethovenin kaikista pianokonsertoista EMI:lle vuonna 1974. Tuona vuonna Weissenberg myös teki ensimmäisen esiintymisensä Lontoon Royal Festival Hallissa. Hän jatkoi kansainvälistä uraansa esiintyjänä, opettajana ja tuomaristojen jäsenenä. Weissenberg suosi levyttäjänä Johann Sebastian Bachin, Beethovenin, Frédéric Chopinin, Claude Debussyn ja Rahmaninovin teoksia, mutta hänen ohjelmistoonsa kuului lisäksi muiden muassa Robert Schumannin, Béla Bartókin, Franz Lisztin, Modest Mussorgskin, Xavier Montsalvatgen ja Joaquín Turinan musiikkia.
Weissenberg kuoli 82-vuotiaana sairastettuaan Parkinsonin tautia.
Manisteen piirikunta

Manisteen piirikunta () on Yhdysvaltojen Michiganin osavaltiossa sijaitseva piirikunta. Sen väkiluku oli 25 032 vuonna 2020. Piirikunnan hallintokeskus on Manisteen kaupunki. Piirikunta on perustettu vuonna 1840.
Loistavan jaden ritarikunta

Loistavan jaden ritarikunta () on Kiinan tasavallan korkein mahdollinen siviileille jaettava ansiomerkki. Ansiomerkki on perustettu vuonna 1933. Nykyään se voidaan myöntää ainoastaan valtionpäähiehille. Presidentti kantaa virkansa puolesta ritarikunnan tunnuksia. Presidentin lisäksi myös presidentin osoittama lähettiläs voi tarvittaessa toimittaa ansiomerkin.Vuonna 2007 maan parlamentissa käsiteltiin aloitetta, jolla ritarikunnan nimi olisi muutettu muotoon "Taiwanin ritarikunta", mutta kuomintangin edustajat vastustivat tätä ja aloite kaatui. Syy nimen vaihtoyritykseen oli se, että DPP:n mukaan ritarikunnan nimi on viittaus Tšiang Kai-šekin äidin Wang Caiyun nimeen.
Ritarikunnassa on vain yksi luokka:
Huronin piirikunta (Michigan)

Huronin piirikunta () on Yhdysvaltojen Michiganin osavaltiossa sijaitseva piirikunta. Sen väkiluku oli 31 407 vuonna 2020. Piirikunnan hallintokeskus on Bad Axen kaupunki. Piirikunta on perustettu vuonna 1859.
Yön sudet (elokuva)

Yön sudet () on vuonna 1972 ensi-iltansa saanut ranskalainen rikoselokuva, jonka on ohjannut ja käsikirjoittanut Jean-Pierre Melville. Sen pääosia esittävät Alain Delon, Catherine Deneuve ja Richard Crenna.
Elokuva on Melvillen ja Delonin kolmas yhteistyö. He ovat aiemmin työskennelleet yhdessä elokuvissa "Ajojahti" (1967) ja "Punainen ympyrä" (1970).
Alvin Kamara

Alvin Mentian Kamara (s. 25. heinäkuuta 1995 Atlanta, Georgia) on yhdysvaltalainen amerikkalaisen jalkapallon pelaaja. Hänen pelipaikkansa on keskushyökkääjä. Kamara edustaa New Orleans Saintsia.
Kamara edusti yliopistotasolla Tennesseen yliopistoa vuosina 2015 ja 2016. Hän pelasi Tennesseessä 24 ottelua, joissa juoksi 1294 jaardia ja teki 16 juoksumaalia. Lisäksi hän vastaanotti 683 syöttöjaardia ja teki seitsemän touchdownia syötöstä. New Orleans Saints varasi Kamaran kolmannella kierroksella 67. pelaajana. Kesäkuussa 2017 Kamara solmi Saintsin kanssa nelivuotisen tulokassopimuksen. Syyskuussa 2020 Kamara solmi Saintsin kanssa viisivuotisen jatkosopimuksen, jonka kokonaisarvo oli 75 miljoonaa dollaria. Kamara on pelannut (tilanne 18. lokakuuta 2021) Saintsissa yhteensä 65 runkosarjaottelua, joissa on juossut 3708 jaardia ja tehnyt 44 juoksumaalia. Lisäksi hän on vastaanottanut 2937 syöttöjaardia ja tehnyt 18 maalia syötöstä. Hänet on valittu jokaisena kautena Pro Bowliin.
Kongsbergin surmat

13. lokakuuta 2021 Kongsbergissä Norjan Buskerudin läänissä surmattiin viisi ihmistä ja yritettiin surmata kolme muuta. Uutisointi tapahtuneesta oli sekavaa. Aluksi uutisissa korostettiin jousta tekovälineenä ja niinpä tapahtumia nimitettiin Norjan (tai Kongsbergin) jousi-iskuksi. Pian kuitenkin selvisi, että kaikki kuolonuhrit oli puukotettu kuoliaaksi eri puolilla kaupunkia, osa kodeissaan. Tekijä ampui nuolia useita ihmisiä kohti, muttei onnistunut tappamaan niillä ketään ennen kuin hylkäsi jousen ja siirtyi käyttämään teräasetta.
37-vuotias norjalaissyntyinen Tanskan kansalainen Espen Andersen Bråthen pidätettiin teoista epäiltynä, ja hän tunnusti teot. Hän on itse väittänyt kääntyneensä muslimiksi, ja hänen tekojaan on epäilty islamistiseksi terrorismiksi, mutta hänen kääntymisensä on sittemmin kyseenalaistettu. Poliisin mukaan hän ei ole seurannut islaminuskoa vakavissaan. Bråthenin mielentilaa ja motiiveja tutkitaan. Hänelle on aiemmin määrätty lähestymiskielto perheenjäsenten uhkailusta. Kuolleet olivat 75-, 78-, 56- ja 52-vuotiaita. Heistä neljä oli naisia ja yksi mies, ja heidät tapettiin reilun puolen tunnin kuluessa. 52-vuotias uhri oli saksalainen muusikko, kirjailija ja Emperor-yhtyeen kitaristin entinen vaimo Andrea Meyer, ja yksi haavoittuneista oli vapaa-ajalla ollut poliisi, joka sai kaupassa nuolen selkäänsä.
Ray (Iran)

Shahr-e Rey (, "Rayn kaupunki") tai Ray (ری) on Reyn maakunnan pääkaupunki Teheranin provinssissa Iranissa. Aikaisemmin se oli itsenäinen kaupunki, mutta nykyisin se kuuluu suur-Teheranin metropolialueeseen yhtenä maan pääkaupungin alueista. Ray on maakunnan vanhin kaupunki, ja sillä on pitkä historia. Arabien, turkkilaisten ja mongolien invaasiot hävittivät vuorollaan kaupunkia, mutta siitä tuli uudelleen hallinnollinen keskus buijidien ja seldzukkien aikana. 
Raysta on kotoisin monta historiallisesti merkittävää henkilöä, kuten persialainen alkemisti ja lääkäri Abu Bakr al-Razi (865–925), joka keskiajan Euroopassa tunnettiin nimellä "Rhazes" tai islamilainen teologi Fakhr al-Din al-Razi (1149–1210). Nimitys al-Razi viittaa heidän synnyinkaupunkiinsa ('kotoisin Raysta'). Islamilainen mu'taziliitti-teologi Abd al-Jabbar (k. 1024) toimi tuomarina Rayssa. 
1800-luvun alussa Ray oli lähes autio vanhojen raunioiden kaupunki, joka sellaisena alkoi kiinnostaa eurooppalaisia arkeologeja. Nykyään se on teollisuuskaupunki, josta on nopea junayhteys Teheranin keskustaan.
Umaro Sissoco Embaló

Umaro Sissoco Embaló (s. 23. syyskuuta 1972) on guineabissaulainen poliitikko, joka on toiminut maansa pääministerinä ja sitten presidenttinä vuodesta 2020 vuoteen 2025.
Ennen poliittista uraansa Embaló kohosi sotilasurallaan kenraaliksi. Hänellä on läheiset välit naapurimaita hallitseviin kenraaleihin. Lokakuussa 2021 Embaló ilmoitti lopettaneensa maataan vaivanneen huumerikollisuuden. 
Vaalikampanjassaan Embaló korosti mahdollisuuksiaan yhdistää kansaa. Hän on itse muslimi, mutta naimisissa kristityn naisen kanssa. Etniseltä taustaltaan hän on fulani, ja hänen äitinsä on kotoisin Malista
Embaló syrjäytettiin sotilasvallankaappauksessa 26. marraskuuta 2025 kolme päivää sen jälkeen, kun Guinea-Bissaussa järjestettiin presidentinvaalit. Embaló julistautui vaalien ensimmäisen kierroksen voittajaksi samoin kuin riippumaton vastaehdokas Fernando Dias. Sotilasjuntta nimitti väliaikaiseksi valtionpäämieheksi kenraali Horta Inta-A Na Manin.Embalo poistui maasta 28. marraskuuta ja lähti maanpakoon Senegaliin
Marjorie Taylor Greene

Marjorie Taylor Greene (s. 27. toukokuuta 1974 Milledgeville, Georgia, Yhdysvallat) on yhdysvaltalainen poliitikko, joka on edustanut Georgian osavaltion neljättätoista vaalipiiriä Yhdysvaltain edustajainhuoneessa tammikuusta 2021.
Greene eroaa edustajainhuoneesta, ja ero astuu voimaan 5. tammikuuta 2026, eikä hän ole ehdokkaana vuoden 2026 vaaleissa.
Greene on tullut tunnetuksi äärioikeistolaisten salaliittoteorioiden tukijana. Hän on väittänyt Yhdysvaltain kongressitalon valtauksen, Floridan koulusurman ja syyskuun 11. päivän terrori-iskujen kaltaisia tapahtumia lavastetuiksi tai osittain lavastetuiksi, kiistänyt Donald Trumpin vaalitappion vuoden 2020 presidentinvaaleissa, verrannut demokraattipuoluetta natseihin ja republikaanipuoluetta juutalaisiin ja vaati Joe Bidenin viraltapanoa päivä tämän virkaanastumisen jälkeen.
Demokraattien hallitsema edustajainhuone erotti Greenen valiokuntapaikoistaan opetus- ja budjettivaliokunnissa 4. helmikuuta 2021. Myös 11 republikaania äänesti erottamisen puolesta. Republikaanipuolue oli aiemmin päättänyt olla rankaisematta Greeneä tämän puheista.
Alkuvuodesta 2022 Twitter esti Greenen pysyvästi palvelusta.
Helmikuussa 2025 Greenen miesystävä, toimittaja äärioikeistolaisen Real America’s Voice News -mediayrityksen Valkoisen talon -kirjeenvaihtaja Brian Glenn herätti huomiota pilkkaamalla Ukrainan presidentti Volodymyr Zelenskyiä tämän asuvalinnasta Valkoisessa talossa.
Jean-Claude Mabinda

Jean-Claude Mabinda (s. 22. toukokuuta 2000 Pietarsaari) on suomalais-kongolainen jalkapalloilija, joka edusti kaudella 2024 Veikkausliigassa pelaavaa IF Gnistania. Pelipaikaltaan Mabinda on oikea laitapuolustaja.
Seurajoukkueet.
Klubi 04.
Jean-Claude Mabinda on HIFK:n ja Helsingin Jalkapalloklubin kasvatti ja pelasi ensimmäisen ammattiottelunsa kaudella 2018 HJK:n reservijoukkueessa Klubi 04:ssa.
FF Jaro.
Mabinda allekirjoitti FF Jaron kanssa sopimuksen, hänen harjoiteltua seuran kanssa ja pelattua harjoitusottelun SJK:ta vastaan. Sopimus kattoi 2020 kauden. Mabinda pelasi kaudella 2020 Jakobstads BK:n riveissä yhden pelin Kakkosessa Jippoa vastaan.
HIFK.
Mabinda palasi toiseen kasvattiseuraansa HIFKiin yhden vuoden sopimuksella kaudeksi 2021. Mabinda pelasi ensimmäisen Veikkausliiga ottelunsa HIFKin paidassa HJK:ta vastaan 30.6.2021 pelatussa Stadin derbyssä. Aloituksessa Mabinda oli ensimmäistä kertaa 4.7, kun HIFK kohtasi IFK Marienhaminan. Kokonaisuudessa Mabinda pelasi yhdeksässä Veikkausliiga ottelussa HIFKin riveissä.
IF Gnistan.
Mabinda siirtyi IF Gnistaniin kaudeksi 2022 osana seuran yritystä päästä Veikkausliigaan. Mabinda allekirjoitti Gnistanin kanssa jatkosopimuksen kausien 2022 ja 2023 päätyttyä, pelaten suurimassa osaa Gnistanin otteluista kuluneina kausina.
Mabinda koki talvella ennen 2024 kauden alkua loukkaantumisen ja menetti täten peliaikaa. Mabinda siirtyi loppukaudesta 2024 lainalle peliajan perässä Pallokerho Keski-Uusimaahan, jossa hän pelasi kaksi ottelua, ja myöhemmin Järvenpään Palloseuraan, jossa hän pelasi kuusi ottelua. Mabinda nimettiin Ykkösliigan syyskuun kuukauden pelaajaksi hänen pelatessa JäPSissä.
Mabinda jätti Gnistanin 2024 kauden päätyttyä.
Maajoukkue.
Mabinda on edustanut Suomen alle 18-vuotiaiden jalkapallomaajoukkuetta. Hänet nimettiin Baltic cuppiin vuonna 2018, sekä Cyprosta vastaan harjoitusotteluihin.
Koronapassi

Koronapassi on digitaalinen todistus, joka kertoo, onko koronapassin omistaja saanut koronarokotteen, hiljattain sairastanut koronavirustaudin tai onko hänellä negatiivinen koronavirustestitulos.
Koronapassi EU:ssa.
Euroopan unionin alueella on käytössä EU:n digitaalinen koronatodistus. Todistuksen myöntää jokaisen valtion omat viranomaiset. Kaikki EU-maat ovat liittyneet sen käyttöön, minkä lisäksi myös useat muut Euroopan maat ovat mukana palvelun käytössä.
Koronapassi Suomessa.
Koronapassi löytyy OmaKannasta QR-koodin muodossa. Se seuraa EU:n koronapassiprotokollaa.
Koronapassi oli vaihtoehto rajoituksille. Rajoitusten kohteina olevat toimijat ovat voineet vaihtoehtoisesti ja oman valintansa mukaan edellyttää asiakkailtaan tai osallistujilta koronapassin käyttöä tai noudattaa valtioneuvoston, aluehallintoviranomaisten ja kuntien asettamia rajoituksia. Sekä yksityiset että julkiset toimijat voivat edellyttää koronapassin käyttöä. Tilojen sulkua sekä tilaisuuksien totaalikieltoa ei voinut kiertää koronapassilla.
Koronapassin esittämistä ei voinut edellyttää paikoissa, joiden voidaan katsoa olevan tavanomaisen elämän tai lakisääteisten oikeuksien ja palveluiden nauttimisen kannalta välttämättömiä. Todistusta ei siis saanut edellyttää asiakkailta esimerkiksi apteekeissa tai kaupoissa. 
Koronapassin voi esimerkiksi tulostaa tai tallentaa puhelimeensa, ja tarkistaa siitä käyttäen THL:n hyväksymää "Koronatodistuksen lukija" -sovellusta. Koronapassin käyttö päättyi Suomessa 1. kesäkuuta 2022. Ulkomailla sitä voi vielä tarvita.
Vastustusta.
Koronapassia edellyttävät yritykset ja yrittäjät ovat saaneet osakseen kritiikkiä ja häirintää. Yritysten toimintaa on pyritty häiritsemään ainakin väärillä varauksilla ja niitä boikotoidaan. Koronapassin mahdollista käyttöönottoa yhä nuoremmilla ja sen edellytystä varsinkin julkisissa palveluissa, tapahtumissa ja harrastuspaikoissa on arvosteltu syrjiväksi. Perussuomalaiset ovat arvostelleet koronapassia eduskunnassa siihen vaadittavien testitulosten viiveiden, yksityisten testien korkeiden hintojen ja rokotteiden tehokkuuteen liittyvien epäselvyyksien osalta, ja pitävät passia eriarvoistavana ja yksilönvapauksia halventavana. Kansanedustaja Ano Turtiainen sai varapuhemies Antti Rinteeltä huomautuksen sanottuaan koronapassia natsipassiksi. Koronavirusrokotteita koskevat salaliittoteoriat ovat myös löytäneet seuraajia, jotka pitävät rokotteita turvallisuusuhkana ja siten koronapassia uhkana vapaudelleen.
Koronapassin jäädytys.
Omikronmuunnoksen vuosi koronapassin käytön rajoittaminen alkoi 28. joulukuuta 2021. Tuolloin toimijat eivät voineet kiertää koronarajoituksia koronapassin avulla. Lisäksi ravintolarajoitukset koskivat myös koronapassin edellyttäjiä. Jo jouluna 2021 koronapassin käyttöä rajoitettiin ravintoloissa niin, että anniskelu päättyi klo 21 ja sai pitää auki klo 22 asti. Koronapassia ei otettu virallisesti enää takaisin käyttöön Suomessa, vaan koronarajoituksista luovuttiin 1. maaliskuuta 2022. Syynä lienee, että koronapassi ja rajoitukset eivät ole yhtä tehokkaita estämään tartuntojen leviäminen omikronin takia kuin edellisissä varianteissa.
Andrea Haugen

Andrea Haugen (synt. Andrea Meyer; 1969 – 13. lokakuuta 2021), tunnettu myös nimillä Andréa Nebel, Nebel ja Nebelhexë, oli saksalainen muusikko, kirjailija, näyttelijä ja malli. Haugen ja neljä muuta henkilöä surmattiin Kongsbergissa 13. lokakuuta 2021. Haugenilla on tytär entisen miehensä, Emperor-yhtyeen kitaristin Tomas Haugenin (Samoth) kanssa.
Taiwan+

Taiwan+, tai TaiwanPlus, on taiwanilainen englanninkielinen suoratoistopalvelu.
Lähetykset alkoivat 31. elokuuta 2021. Palvelua valvoo Taiwanin kulttuuriministeriö ja sisällöstä vastaa Taiwanin keskusuutistoimisto (CNA). Päätös antaa sisältövastuu CNA:lle tehtiin toukokuussa 2021, ja uutistoimisto lupasi tuottaa uutisia itsenäisesti ja erillään muista operaatioistaan.
Taiwanin hallitus rahoittaa kanavaa 775 milj. NT$:lla (noin 23 milj. €) ja palvelun tavoitteena on vastustaa Manner-Kiinan hallituksen operoimaa CGTN ja tuoda Taiwania esille positiivisessa valossa pehmeän vaikuttamisen kautta englannin kielellä.
Dark Seed

Dark Seed (kirjoitettu myös muodossa Darkseed) on Cyberdreamsin kehittämä ja julkaisema seikkailupeli. Peli on julkaistu vuonna Amigalle ja DOSille sekä seuraavina vuosina Macintoshille ja Amiga CD32:lle. Pelistä on käännökset myös PlayStationille ja Sega Saturnille, jotka on julkaistu vain Japanissa.
Peli perustuu H.R. Gigerin töihin. Gigerin työt yhdistävät painajaismaisia biologisia tuotoksia synkkään mekaaniseen kuvaukseen joissa on muita häiritseviä teemoja.
Pelille on julkaistu myös seuraaja "Dark Seed II" vuonna 1995.
Pelin sanotaan kuuluvan "Alone in the Dark" -sarjan ohella tietokonepelien ensimmäiseen aaltoon, joka yritti yhdistää kauhuelementtejä interaktiivisuuteen.
Pelaaminen.
Pelin päähenkilö on Mike Dawson, joka löytää portaalin rinnakkaisulottuvuuteen "pimeään maailmaan" (). Pimeä maailma perustuu Gigerin taiteelle ja on kuin negaatiivinen kuva meidän maailmastamme, joka on "normaali maailma".
Pimeän maailman hahmot eivät ole välttämättä pahoja, mutta heidät on ottanut valtaansa muukalaiset nimeltä Ancients ("muinaiset"). Muinaiset yrittävät imeä elinvoimaa normaalista maailmasta, mutta eivät voi itse siirtyä ulottuvuuksien välillä. Päähenkilö Dawson pystyy kulkemaan maailmojen välillä peilien kautta. Asioiden tekeminen toisessa maailmassa aiheuttaa jotain muuta rinnakkaisessa maailmassa.
Pelissä on aikaraja, jonka sisällä peli on läpäistävä tai peli päättyy.
Kehitys.
Pelin kehittäneeseen Cyberdreamsiin kuului alkuvaiheessa vain yhtiön johtaja Patrick Ketchum ja ohjelmoija John Krause, jotka työskentelivät Patrickin kodissa. Mike Dawson liittyi haastattelun jälkeen mukaan suunnittelijana, tuottajana ja käsikirjoittajana.
Dawson käytti omaa nimeään päähenkilölle väliaikaisesti ja sisäpiirin vitsinä, mutta hänen pomonsa nähdessään sen hän vaati sen säilyttämistä.
Dawson on myös digitoitu päähenkilön spriteiksi.
Jälkikäteen hän muuttaisi pelissä asioita, joiden ohittaminen voi jättää pelin mahdottomaksi läpäistä eikä tämä ole pelaajalle selkeää.
Vastaanotto.
Peli on saanut "CU Amiga" -lehden arvostelussa arvosanaksi 78%. Peli sai moitteita väripaletin käytöstä, joka sai sen näyttämään tylsältä, sekä digitoidun päähahmon rajatun animoinnin. Käyttöliittymä ja efektit saivat kehuja.
Peli on saanut "Amiga Format" -lehden arvostelussa arvosanaksi 72%. Tiettyyn tapahtuma-aikaan sidonnaiset pulmat saivat moitteita. Pelin kontrollit ja grafiikat saivat kehuja.
Saul Tschernichovsky

Saul Tschernichovsky (1875 Krim, Venäjä – 1943 Jerusalem, Palestiinan brittiläinen mandaatti) oli juutalainen kirjailija ja lääkäri. Hän käänsi "Kalevalan" hepreaksi.
Tschernichovsky valmistui lääkäriksi Heidelbergin yliopistosta ja toimi lääkärinä Pietarissa. Nuorena häntä kiinnosti antiikin kirjallisuuden kauneuden ja elämänilon palvonta. Esikoiskokoelmassa "Hezjonot u-manginot" (1898/1900) on aistillisia rakkausrunoja. Myöhemmin aiheena olivat muun muassa ristiretkiajan juutalaisvainot, mutta hän kirjoitti myös valoisampia runoja, joihin sisältyy muistoja lapsuuden Krimiltä. Hän käänsi hepreaksi kreikkalaista kirjallisuutta ja "Kalevalan" suurelta osin.
Tschernichovsky kiinnostui "Kalevalasta" käydessään Suomessa Karjalankannaksella. Hän tutustui siihen venäjänkielisen käännöksen kautta, jota hän käytti aloittaessaan 1917 "Kalevalan" kääntämisen hepreaksi. Hän sai käännöstyön valmiiksi 1924 mutta julkaistuksi vasta 1930 suomalaisen liikemiehen David (Dave) Morduchin järjestämällä rahoituksella. Berliinissä 1930 julkaistu "Kalevalan" käännös sisältää noin 3 750 säettä.
The Kids Are Coming

The Kids Are Coming on australialaislaulaja-lauluntekijä Tones and I:n ensimmäinen EP-levy, joka julkaistiin 30. elokuuta 2019. Se sisältää muun muassa tämän läpimurtohitin ”Dance Monkey”, jota oli maaliskuuhun 2020 mennessä kuunneltu suoratoistopalvelu Spotifyn kautta yli miljardi kertaa.